நிலோபர் பக்தியார்

**நிலோபர் பக்தியார்** (*Nilofar Bakhtiar*) பாக்கித்தானைச் சேர்ந்த ஓர் பொது அதிகாரி ஆவார். வெளியிடத்தில் வேறொரு ஆணை கட்டிப் பிடித்த குற்றச்சாட்டில் சிக்கி தான் பதவி விலகும் வரை இவர் பாக்கித்தான் பிரதமர் சௌகத் அசீசின் அமைச்சரவையில் சுற்றுலாவுக்கான மத்திய அமைச்சராக இருந்தார். இவர் பாக்கித்தான் நாடாளுமன்றத்தின் மேலவை உறுப்பினராக இருந்தார். நிலோபர் பெண்களின் சமூக அந்தஸ்தை மேம்படுத்துவதற்கும், சுகாதாரம் மற்றும் கல்வித் துறைகளிலும் பணியாற்றியுள்ளார்.

## இளமை வாழ்க்கை
நிலோபர், பாக்கித்தானின் பஞ்சாபிலுள்ள அதாலி எனும் ஊரில் ஒரு பஞ்சாபி முஸ்லிம் குடும்பத்தில் பிறந்தார். இவர்கள் குடும்பம் சமூகப் பணி மற்றும் இராணுவ சேவையின் பின்னணியைக் கொண்டுள்ளது. இவரின் தந்தை இராணுவத்தில் கர்னலாக இருந்து ஓய்வு பெற்றவர். அதே நேரத்தில் இவரது இரண்டு சகோதரர்களும் பிரிகேடியர் பதவியில் இருந்து ஓய்வு பெற்றவர்கள். நிலோபரின் தாயார் பேகம் அலி மாலிக், புகழ்பெற்ற சமூக சேவகர் ஆவார். மேலும் 1971 போருக்குப் பிறகு போர்க் கைதிகளை திருப்பி அனுப்புவதற்கான தேசிய குழுவின் நிறுவனர் மற்றும் தலைவராகவும் இருந்தார்.

நிலோபர், தனது உயர்நிலைக் கல்வியை இராவல்பிண்டியிலுள்ள பிரசன்டேசன் கான்வென்ட் பெண்கள் உயர்நிலைப்பள்ளி பயின்றார். பஞ்சாப் பல்கலைக்கழகத்தில் இளங்கலை கலை பட்டமும், கார்னிகி மெல்லன் பல்கலைக்கழகத்தின் உறுப்புக் கல்லூரியான எயின்சு கல்லூரியில் பொது நிர்வாகத்தில் முதுகலைப் பட்டமும் பெற்றார்.

## தொழில் வாழ்க்கை
1999 ஜூன் 28 முதல் ஜூலை 2 வரை அமெரிக்க ஐக்கிய நாட்டிலுள்ள கலிபோர்னியாவின் சான் டியேகோ நகரில் நடைபெற்ற சங்கத்தின் 82 வது சர்வதேச மாநாட்டில் அரிமா சங்கங்களின் சர்வதேச சங்கத்தின் இயக்குநராக இரண்டு ஆண்டு காலத்திற்கு நிலோபர் தேர்ந்தெடுக்கப்பட்டார். கூடுதலாக, நீரிழிவு பார்வையின்மை தடுப்பு மையத்தின் தலைவராக பணியாற்றுகிறார். மேலும் பல அரிமா பள்ளிகள் மற்றும் மனநலம் பாதிக்கப்பட்ட குழந்தைகளுக்கான பள்ளியை உருவாக்குவதில் மெல்வின் ஜோன்ஸ் நிறுவிய பன்னாட்டு அரிமா சங்கங்களின் சகாவும் ஆவார். மேலும் நிலோபர் ஒரு விடுதி நிர்வாகியாகவும் அறியப்படுகிறார்..

### அரசியல் வாழ்க்கை
நிலோபர், 1990இல் பாக்கித்தான் முஸ்லிம் லீக்கில் சேர்ந்தார். 1990, 1993 மற்றும் 1997 ஆம் ஆண்டுகளில் கட்சியின் தேர்தல் பிரச்சாரங்களுக்கு தலைமை தாங்கினார். கட்சியின் இராவல்பிண்டி மகளிர் பிரிவின் தலைவராகவும் இருந்தார். 1996 முதல் மத்திய செயற்குழுவில் உறுப்பினராக உள்ளார். அரசாங்க எதிர்ப்பு ஆர்ப்பாட்டங்களுக்கு எதிரான அரசாங்க நடவடிக்கையின்போது, இவர் சிறையில் அடைக்கப்பட்டார். பல கல்வி மற்றும் குடிமை அமைப்புகளின் குழுவில் பணியாற்றுகிறார். நிலோபர்  மார்ச் 2006 முதல் மார்ச் 2018 வரை பாக்கித்தினின் மேலவையில் பணியாற்றியுள்ளார். பின்னர் இவர் 2018 இல் முன்னாள் பாக்கிதானிய துடுப்பாட்டத் தலைவரான இம்ரான் கானால் நிறுவப்பட்ட பாக்கித்தான் தெகுரீக்கே இன்சாபு கட்சியில் சேர்ந்தார்.

## குடும்பம்
நிலோபர், அகமத் பக்தியார் என்பவரை மணந்தார். இவர்களுக்கு இரண்டு மகன்களும் மற்றும் ஒரு மகளும் உள்ளனர்.

## பாராசூட்டிங் சர்ச்சை
ஏப்ரல் 2007 இல், பிரான்சில் ஒரு தொண்டு நிறுவனம் ஏற்பாடு செய்திருந்த பாராசூட்டிலிருந்து தரையிறங்கிய பிறகு, தனது பயிற்றுவிப்பாளரை இவர் கட்டிப்பிடிக்கும் புகைப்படங்களை சில செய்தித்தாள்கள் வெளியிட்டதை அடுத்து, பாக்கித்தானிலுள்ள இசுலாமிய மதகுருமார்கள் இவரை தண்டித்து அரசாங்கத்திலிருந்து நீக்க வேண்டும் என்று ஒரு பத்வாவை வெளியிட்டனர். மதகுருமார்கள் “இது ஒரு சட்டவிரோதமான மற்றும் தடைசெய்யப்பட்ட செயல் என்றும், எந்த சந்தேகமும் இல்லாமல், இவர் ஒரு பெரிய பாவத்தைச் செய்திருக்கிறார்” என்றும் கூறினர்.

பாராசூட்டிலிருந்து குதித்த பிறகு இந்த அரவணைப்பை அவருக்கு தெரிவித்த ஒரு வாழ்த்தாகவே தான் கருதியதாக நிலோபர் விவரித்தார். 2005 காஷ்மீர் நிலநடுக்கத்தால் பாதிக்கப்பட்டவர்களுக்கு பணம் திரட்டுவதற்காக இந்த தாவல் திட்டமிடப்பட்டது.

2007 மே 21 அன்று, சில ஆதாரங்களின்படி, பாராசூட் சர்ச்சை காரணமாக சுற்றுலாத்துறை அமைச்சர் பதவியை விட்டு விலகுவதாக நிலோபர் அறிவித்தார். பாக்கித்தானின் பிரதமர் சௌகத் அசீசு இந்த பதவி விலகலை நிராகரித்தார். ஆனால் நிலோபர் அவரை வலியுறுத்தி அதனை ஏற்கச் செய்தார். பத்வாவின் பின்னணியில் உள்ள மதகுருமார்கள் மீது வழக்குத் தொடர இவர் திட்டமிட்டார்.

நிலோபர் தனக்கு எதிரான பத்வா பிரச்சாரம் குறித்து புகார் அளித்தார். மேலும் நாடாளுமன்ற  நிலைக்குழுவிடம் தனது உயிருக்கு அச்சுறுத்தல் இருப்பதாகக் கூறினார். பின்னர், தனது அமைச்சரவை சகாக்கள் இந்த விவகாரத்தில் தனக்கு ஆதரவாக நிற்கத் தவறியதால் ஏமாற்றமடைந்ததாகக் கூறினார்.

## மேற்கோள்கள்

## வெளி இணைப்புகள்
*Minister Profile
*Senator Profile
*Washintgton Post Article on Parachuting Controversy
* http://www.pakistanileaders.com.pk/profile/Nilofar_Bakhtiar 

பகுப்பு:1957 பிறப்புகள்
பகுப்பு:வாழும் மக்கள்
பகுப்பு:பெண் அரசியல்வாதிகள்